Der er al mulig god grund til at glæde sig over, at sommeren endelig er kommet til Danmark, men de høje temperaturer er samtidig en udfordring for hundeejere. For hunden skal i lighed med sin ejer sørge for at få vand, og de firbenede skal jo også ud og luftes. Men man skal passe på den varme asfalt, som kan skade hundens poter. - Når luften når op over 20 grader, og asfalten er i direkte sollys, så gælder det om at være opmærksom. Asfalten kan på disse sommerdage let nå temperaturer over 45-50 grader. Tænk på det, når du skal gå med hunden, og undgå så vidt muligt at hunden skal færdes på asfalt, forklarer dyrlæge hos Agria Dyreforsikring, Mogens Brix. Et trick til at vurdere, hvor varmt asfalten egentlig er, lyder, at man kan mærke på asfalten med hånden. -  Hvis det er for varmt at holde hånden på asfalten i fem sekunder, er det også for varmt for hundens poter, siger Mogens Brix. Brandskader ses ved, at hunden viser, at poterne er ømme ved at begynde at halte, eller stoppe op og slikke på poterne. Trædepuderne rødmer, og den yderste hud kan løsne sig. Hvis brandskaden er alvorlig, kan der udvikle sig væskende sår og blærer, hvilket er meget smertefuldt for hunden. - Ved en mild forbrænding kan du behandle skaderne hjemme, forklarer Mogens Brix. Pas på giftige alger Når sommervarmen for alvor rammer landet, så følger der ofte en fare for vandglade hunde med blågrønne alger. De kan ikke bare gøre hunden syg, men i de værste tilfælde slå den ihjel. - Blågrønne alger kan både forekomme i søer, vandløb og i havet, og derfor skal du være ekstra opmærksom på dem, når du lader hunden køle af med en tur i vandet; eller for den sags skyld selv tager en tur i bølgen blå, siger direktør hos Agria Dyreforsikring, Tine Antvorskov. Blågrønne alger er egentlig bakterier, der danner flere forskellige sygdomsfremmende giftstoffer, som er giftige for både hunde og mennesker. De forekommer efter længere tids varme og kan blomstre op alle de steder, hvor vandet ellers indeholder alger, det vil sige i størstedelen af det vand, der er i Danmark. Risikoen for, at hunden bliver forgiftet, afhænger af, hvor store mængder der er af alge- toksinerne i vandet, hvor længe hunden bader, og om den drikker af vandet. En stor koncentration af alger kan derfor godt være farlig for din hund, selvom den ikke er i vandet, men blot drikker af det. Ved du eller er du i tvivl, om hunden kan have været i kontakt med blågrønne alger, så er der en række klassiske symptomer på forgiftning: Diarré, opkastning, fråde om munden, hudirritation, krampe, lammelser, leverskader, nyreskader, nerveskader, lungepåvirkning og  indre blødninger. - Da en forgiftning med blågrønne alger kan være livstruende, så er det vigtigt altid at kontakte en dyrlæge, selv hvis du er i tvivl, forklarer Tine Antvorskov. Brug den sunde fornuft Sommerens varme er godt nyt for dem, som holder sommerferie i Danmark og glæder sig til at bruge dagene på stranden - og det kan man også godt som hundeejer, man skal bare bruge sin sunde fornuft, lyder det fra dyreekspert René Zimmerman. - Har du det varmt, så har din hund det lige så slemt, siger Plantoramas dyreekspert, René Zimmerman, som er uddannet dyrepasser og har mere end 18 års erfaring med pasning og pleje af dyr. – Ligesom vi får det varmt, så gør dyr det også, men dyr har sværere ved at regulere deres temperatur og kommunikere deres behov. Derfor skal vi være meget opmærksomme på hundens signaler og gerne komme dem i forkøbet, så en varm dag bliver en god dag, der ikke ender med en tur til dyrlægen, siger René Zimmerman. Faren lurer også i skoven Og som om det ikke skulle være at holde øje med, så lurer der også farer i mark og skov. De fleste af os ser ikke den danske natur som værende særligt farlig. Der er ingen store rovdyr, ingen giftige edderkopper, ingen klamme kryb, men så er der fare for insektbid- og stik fra f.eks. hvepse og bier. - Og det gør ikke bare ondt, stikkene kan også blive farlige, hvis hunden får for mange af dem, siger Tine Antvorskov. For ikke at tale om flåter og hugorme-bid. De små blodsugende flåter findes de fleste steder i Danmark. Faren ved dem er, at de kan overføre en række blodbårne sygdomme og bakterier. Mange tror, at hugormebid ikke er farlige for dyr,  men det kan de sagtens være. Årsagen til skrønen er nok, at hugormebid er langt mindre farlige for katte, end de er for hunde. Hvis dyret bliver bidt, er det vigtigt at søge hjælp hos dyrlæge og i øvrigt holde dyret så meget i ro som muligt, så giften ikke spreder sig hurtigt i kroppen.

Referat:
Nu er det virkelig blevet varmt, og det ser ud til at vare ved noget tid endnu. Det kan blive en plage for de firbenede venner, der i værste fald får varmeskadet poterne. For når temperaturen i luften er over 20 grader, så kan asfalten snildt være helt oppe på 50 grader.